Angela Merkel, kanslari Þýskalands, vill að þjóðir heims herði baráttuna gegn loftslagsbreytingum. Mikil flóð í vesturhluta landsins í síðustu viku eru rakin til þeirra.
Angela Merkel Þýskalandskanslari segir að Þjóðverjar og aðrar þjóðir hafi ekki gert nóg til að koma í veg fyrir loftslagsbreytingar í heiminum. Hún vill herða baráttuna. Náttúruhamfarir í Vestur-Evrópu í síðustu viku eru raktar til þeirra.
Mikil flóð í vesturhluta Þýskalands og austurhluta Belgíu í síðustu viku eru rakin til hlýnunar í heiminum. Angela Merkel gerði loftslagsmálin að umtalsefni á fundi með fréttamönnum í Berlín í dag. Hún sagði að Þjóðverjar og aðrar þjóðir hefðu ekki gert nóg til að stöðva þróunina til að ná þeim markmiðum sem sett voru með Parísarsáttmálanum um minnkun gróðurhúsalofttegunda í heiminum. Rangt væri að fullyrða að ekkert hefði verið gert, en það mætti vissulega vera mun meira. Hún minnti á að fyrr á þessu ári hefðu stjórnvöld tilkynnt að stefnt skyldi að því að stöðva losun gróðurhúsalofttegunda árið 2045, fimm árum fyrr en áður var áætlað.
Merkel hitti nokkur fórnarlömb hamfaranna í Rheinland-Pfalz um síðustu helgi og ræddi þar einnig mikilvægi þess að berjast gegn loftslagsbreytingum. Flóðin kostuðu að minnsta kosti 177 manns lífið í Þýskalandi og 32 í Belgíu. Eignatjón skiptir milljörðum evra.
Angela Merkel lætur af embætti kanslara eftir þingkosningar í Þýskalandi 26. september. Hún hefur gegnt því síðastliðin sextán ár.
Angela Merkel, kanslari Þýskalands, vill að þjóðir heims herði baráttuna gegn loftslagsbreytingum. Mikil flóð í vesturhluta landsins í síðustu viku eru rakin til þeirra.